Wara sensiela ta' aħbarijet fuq il-mexxej tal-Korea ta' Fuq, Kim Jung-un, jidher biċ-ċar li qiegħed jipprova jwerwer id-dinja bil-qawwa militari li għandu. Dan ħaseb li pajjiżi oħra bħall-Amerika u r-Russja m'għandhomx saħħa daqsu. Meta jipprova xi arma ġdida, ħallih ixandarha mal-erbat irjieħ tad-dinja. Moħħu biss biex jinbex il-Korea ta' Isfel, l-Amerika u l-Ġappun. Riċentament, wara li pprova missila nukleari, issa ħareġ b'invenzjoni ġdida; – dik ta' missila ballistika interkontinentali. Skont Kim Jung-un, din hija magna li kapaċi teqred l-Istati Uniti. Tħassib L-Istati Uniti kif ukoll il-Korea ta' Isfel jinsabu mħassbin mhux ftit b'dan l-aġir għax, skont huma, dan il-mexxej (Kim Jung-un) ma jaħsibhiex darbtejn li jagħmel xi waħda minn tiegħu. Tajjeb li wieħed ifakkar li dan il-bniedem qatel numru ta' uffiċjali madwaru għalxejn b'xejn għax, skont hu, kienu għedewwa tiegħu. Saħansitra qatel lil zijuh Jang Song Thaek, li kien it-tieni bħala mexxej, għax ħaseb li se joħodlu t-tron. Dan zijuh kien inqatel billi nxteħet għarwien f'gaġġa qalb klieb feroċi. Kien ukoll wissa lil zitu, il-mara ta' Jang Song, li javvelenaha jekk turi xi dispjaċir. Zitu kienet mietet ftit wara b'attakk tal-qalb imma hemm minn jgħid li kienet għamlet suwiċidju. Uffiċjal ieħor ta' Kim kien ġie maqtul xkubettjat sempliċiment għax fil-funeral ta' missier Kim dan l-uffiċjal deher ftit xurban. Kim kien ta ordni li lanqas biċċa minn xagħru ma tibqa' teżisti. Dawn huma fatti veri Meta miet missier Kim, kien ġiegħel lill-poplu Korean juri sogħba kbira u kulħadd ried jibkih. (anke dmugħ tal-kukkudrill). Min m'assistiex għall-funeral kien ikkundannat sitt xhur xogħol iebes. Mingħajr esperjenza ta' xejn u basta b'erba' stilel fuq spalltu, Kim imexxi mal-miljun suldat militari u ħames miljun suldat ieħor ta' riserva. Dan in-numru jfisser ir-raba' qawwa militari fid-dinja. Nistgħu wkoll ngħidu li Kim huwa l-iżgħar mexxej fid-dinja. Biex jidher li hu bniedem ta' ċertu qawwa, Kim kien għamel tibdil f'wiċċu (plastic surgery) biex jiġi jixbah lil nannuh 'il-kbir Kim Il-sung'. B'dik il-qata' xagħar, Kim hu maħbub minn ħafna tfajliet, u ġuvintur Koreani jippruvaw jimitaw id-dehra ta' dan il-mexxej. Fiż-żmien li qatta' fl-Iżvizzera bħala student sar iħobb il-ġobon lokali. Meta rritorna f'pajjiżu, minkejja l-ġuħ li hemm f'dan il-pajjiz, il-Gvern Korean kull sena jimporta mal-10,000 libbra ta' ġobon Żvizzeru biex ipaxxi lil Kim. Qawwa militari Il-Korea ta' Fuq għandha popolazzjoni ta' 25 miljun ruħ. Minn dawn 10 miljuni jagħtu servizz lin-nazzjon. Kull sena 415,000 ruħ jieħdu eserċizzju militari. Għandha qawwa fl-art ta' iktar minn 700, 000 suldat lesti għall-ġlied, b'riserva ta' madwar ħames miljun suldat ieħor. Għandha 4,200 tank tal-gwerra, 4,100 trakk armat, 2,250 kanuni self-propelled, 4,300 artillerija, u 2,400 missila ggwidata. Il-Korea ta' Fuq armata wkoll bil-qawwa tal-ajru. Għandha total ta' madwar 1,000 ajruplan tal-gwerra. Fost dawn insibu 458 ajruplan tal-ġlied, 572 ajruplan tal-attakk, 100 ajruplan tal-ġarr, 169 ajruplan ta' stħarriġ, 202 ħelikopter, u 20 ħelikoper tal-ġlied. Il-qawwa tal-baħar ma tonqosx f'dan il-pajjiż. Insibu mad-967 bastiment militari. Fost dawn insibu 70 submarine, tliet frigate, żewġ corvettes, 211 patrol boat, 20 bastiment ta' kontra l-mini, u ħafna laneċ żgħar armati sa snienhom Jaħsibha ta' tifel żgħir Kultant ngħid li dan il-mexxej iħobb jiffanfra wisq, u kull ħaġa li tirrigwarda l-armamenti u tirnexxi, ixandarha mad-dinja. Ħaseb li se jbeżża' l-qawwa Amerikana – ma jafx li l-Amerika tinsab għal-lest u jekk jerġa' jxellef difrejh mal-Korea ta' Isfel isib il-qamar fil-bir? Meta l-Ġappun attakka lill-Amerikani, malajr daħlu f'qoxrithom u ċedew għax xeħtulhom żewġ bombi u siktu darba għal-dejjem. X'qed jistenna dan Kim Jung-un? Min jilgħab man-nar jinħaraq jista'. Hemm bżonn li l-qawwiet il-kbar jammonuh u jiftħulu għajnejh għax jekk tinqala' gwerra nukleari tista' tinqered id-dinja.